Document ID: 32002R1686

Κανονισμός (ΕΚ) αριθ. 1686/2002 της Επιτροπής
της 25ης Σεπτεμβρίου 2002
περί καθορισμού των γεωργικών συνιστωσών και πρόσθετων δασμών που εφαρμόζονται από 1ης Ιανουαρίου 2002 για τις προς την Κοινότητα εισαγωγές ορισμένων εμπορευμάτων προελεύσεως Ισλανδίας και Νορβηγίας, υπαγομένων στον κανονισμό (ΕΚ) αριθ. 3448/93 του Συμβουλίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3448/93 του Συμβουλίου, της 6ης Δεκεμβρίου 1993, περί καθορισμού του καθεστώτος συναλλαγών που εφαρμόζεται για ορισμένα προϊόντα που προέρχονται από τη μεταποίηση γεωργικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 2580/2000(2), και ιδίως το άρθρο 7 παράγραφος 4,
Εκτιμώντας τα ακόλουθα:
(1) Το πρωτόκολλο 3 της συμφωνίας ΕΟΧ, εφεξής αποκαλούμενο πρωτόκολλο 3, καθορίζει το καθεστώς συναλλαγών που ισχύει για ορισμένες κατηγορίες μεταποιημένων γεωργικών προϊόντων μεταξύ της Κοινότητας, αφενός, και των χωρών ΕΖΕΣ, αφετέρου.
(2) Το πρωτόκολλο 3 τροποποιήθηκε με την απόφαση αριθ. 140/2001 της Κοινής Επιτροπής ΕΟΧ, της 23ης Νοεμβρίου 2001, για την τροποποίηση των πρωτοκόλλων 2 και 3 της συμφωνίας ΕΟΧ, σχετικά με τα μεταποιημένα και λοιπά γεωργικά προϊόντα(3), όσον αφορά τις γεωργικές συνιστώσες και τους πρόσθετους δασμούς. Οι τροποποιήσεις αυτές ισχύουν από την 1η Ιανουαρίου 2002.
(3) Κατά συνέπεια, πρέπει να καθοριστούν, σύμφωνα με το πρωτόκολλο 3, οι νέες γεωργικές συνιστώσες και πρόσθετοι δασμοί για την Ισλανδία και τη Νορβηγία.
(4) Οι εν λόγω γεωργικές συνιστώσες και πρόσθετοι φόροι πρέπει να υπολογίζονται σύμφωνα με τον κανονισμό (ΕΚ) αριθ. 1460/96 της Επιτροπής, της 25ης Ιουλίου 1996, για τη θέσπιση των λεπτομερειών εφαρμογής των καθεστώτων προτιμησιακών συναλλαγών που εφαρμόζονται σε ορισμένα προϊόντα που προκύπτουν από τη μεταποίηση γεωργικών προϊόντων, που αναφέρονται στο άρθρο 7 του κανονισμού (ΕΚ) αριθ. 3448/93 του Συμβουλίου(4) όπως τροποποιήθηκε από τον κανονισμό (ΕΚ) αριθ. 2495/97(5). Οι δασμοί που προκύπτουν από τα μέτρα που προβλέπονται στον εν λόγω κανονισμό δεν πρέπει να υπερβαίνουν εκείνους που εφαρμόζονται σύμφωνα με το κοινό δασμολόγιο.
(5) Οι κανονισμοί (ΕΚ) αριθ. 1475/2000 της Επιτροπής, της 10ης Ιουλίου 2000, περί προσδιορισμού του ύψους της γεωργικής συνιστώσας της φορολογίας καθώς και των πρόσθετων δασμών που εφαρμόζονται από 1ης Ιουλίου 2000 για τις προς την Κοινότητα εισαγωγές εμπορευμάτων προελεύσεως Ισλανδίας, υπαγομένων στον κανονισμό (ΕΚ) αριθ. 3448/93 του Συμβουλίου(6), και (ΕΚ) αριθ. 1476/2000 της Επιτροπής, της 10ης Ιουλίου 2000, περί προσδιορισμού του ύψους της γεωργικής συνιστώσας της φορολογίας καθώς και των πρόσθετων δασμών της περιόδου από 1ης Ιουλίου 2000 συμπεριλαμβανομένης, για τις προς την Κοινότητα εισαγωγές εμπορευμάτων προελεύσεως Νορβηγίας, υπαγομένων στον κανονισμό (ΕΚ) αριθ. 3448/93 του Συμβουλίου(7) πρέπει να καταργηθούν.
(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης των οριζόντιων θεμάτων που αφορούν τις συναλλαγές μεταποιημένων γεωργικών προϊόντων που δεν υπάγονται στο παράρτημα Ι,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι γεωργικές συνιστώσες και πρόσθετοι δασμοί που εφαρμόζονται κατά την εισαγωγή εμπορευμάτων προελεύσεως Ισλανδίας και Νορβηγίας, υπαγομένων στον πίνακα 1 του πρωτοκόλλου 3 της συμφωνίας ΕΟΧ και στον πίνακα 1 του παραρτήματος Β του κανονισμού (ΕΚ) αριθ. 3448/93, καθορίζονται στα παραρτήματα I και II.
Άρθρο 2
Οι κανονισμοί (ΕΚ) αριθ. 1475/2000 και (ΕΚ) αριθ. 1476/2000 καταργούνται.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 2002.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Σεπτεμβρίου 2002.

Labels: 3
15
17
18